**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky z .... 2023, ktorým sa dopĺňa nariadenie vlády Slovenskej republiky č. 56/2007 Z. z., ktorým sa ustanovujú požiadavky na uvádzanie množiteľského materiálu okrasných rastlín na trhv znení neskorších predpisov(ďalej len „návrh nariadenia vlády“), ako iniciatívny materiál podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Návrh nariadenia vlády sa predkladá z dôvodu potreby prevzatia vykonávacej smernice Komisie (EÚ) 2022/2438 z 12. decembra 2022, ktorou sa mení smernica 93/49/EHS a vykonávacia smernica 2014/98/EÚ, pokiaľ ide o regulovaných nekaranténnych škodcov Únie na množiteľskom materiáli okrasných rastlín, množiteľskom materiáli ovocných drevín a na ovocných drevinách určených na výrobu ovocia (Ú. v. EÚ L 319, 13.12.2022). [ďalej len „vykonávacia smernica (EÚ) 2022/2438“].

Na základe vykonávacej smernice (EÚ) 2022/2438 sa navrhuje upraviť nariadenie vlády Slovenskej republiky č. 56/2007 Z. z., ktorým sa ustanovujú požiadavky na uvádzanie množiteľského materiálu okrasných rastlín na trh v znení neskorších predpisov (ďalej len „nariadenie vlády č. 56/2007 Z. z.“), prostredníctvom doplnenia prílohy č. 1 k tomuto nariadeniu o regulovaných nekaranténnych škodcov Európskej únie (t. j. o škodcu *Pseudomonas syringae pv. actinidiae* Takikawa, Serizawa, Ichikawa, Tsuyumu & Goto [PSDMAK] a škodcu *Phytophthora ramorum (izoláty EÚ)* Werres, De Cock & Man in’t Veld [PHYTRA]), o rod alebo druh množiteľského materiálu a o najvyššiu prípustnú hodnotu výskytu týchto regulovaných nekaranténnych škodcov na množiteľskom materiáli. Úprava nariadenia vlády č. 56/2007 Z. z. je tak aj v súlade s aktualizáciou súvisiaceho nariadenia Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019) v platnom znení [ďalej len „vykonávacie nariadenie (EÚ) 2019/2072 v platnom znení“].

Vykonávacím nariadením Komisie (EÚ) 2019/2072 v platnom znení sa stanovuje zoznam karanténnych škodcov Európskej únie, karanténnych škodcov chránenej zóny a regulovaných nekaranténnych škodcov Európskej únie. Ďalej sa v ňom stanovujú požiadavky na uvedenie určitých rastlín, rastlinných produktov a iných predmetov do Európskej únie alebo na ich premiestňovanie v rámci Európskej únie, aby sa zabránilo preniknutiu, usídleniu a šíreniu uvedených škodcov na území Európskej únie. Vykonávacie nariadenie (EÚ) 2019/2072 v platnom znení bolo zmenené s cieľom aktualizovať rastlinolekársky stav určitých škodcov a v prípade potreby zmeniť osobitné opatrenia proti týmto škodcom. V záujme konzistentnosti zmien týkajúcich sa uvedených škodcov sa nové prvky zohľadňujú aj v smernici Komisie 93/49/EHS z 23. júna 1993 ustanovujúcej zoznam uvádzajúci podmienky, ktoré musí spĺňať množiteľský materiál okrasných rastlín a okrasné rastliny podľa smernice Rady 91/682/EHS (Ú. v. ES L 250, 7.10.1993) v platnom znení, ktorá bola zmenená vykonávacou smernicou Komisie (EÚ) 2022/2438.

Návrh nariadenia vlády nemá vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, inými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.